เตือนพรรคการเมืองหาเสียงขอให้อยู่ในกรอบนโยบายหากเกินจะผิดกฎหมาย มีเรื่องร้องเรียนแล้ว 32 เรื่อง
นายอิทธิพร บุญประคอง ประธานกรรมการการเลือกตั้ง (กกต.) กล่าวถึงกรณีที่ กกต.ประจำจังหวัดนราธิวาส ขอให้ผู้สมัคร ส.ส. เขต 3 นราธิวาส ปลดป้ายหาเสียงที่มีข้อความ “ปัตตานีจัดการตัวเอง” เนื่องจากฝ่ายความมั่นคงท้วงติงมาว่ากรณีนี้ถือเป็นการเข้าข่ายขัดต่อระเบียบหรือไม่ ว่า ยังไม่ทราบเรื่อง ซึ่งต้องมีการตรวจสอบข้อเท็จจริงอีกครั้ง แต่โดยหลักการแล้วผู้สมัคร ส.ส.จะหาเสียงเกินขอบเขตของการกำหนดนโยบายของพรรคการเมืองไม่ได้ ซึ่งต้องดูในเรื่องนี้ด้วย นอกจากนี้ ประเด็นหาเสียงเป็นสิ่งที่มีความเปราะบางในพื้นที่หรือไม่ โดยย้ำว่า นโยบายของพรรคการเมืองต้องเป็นไปตามมาตรา 57 ของพระราชบัญฐัติประกอบรัฐธรรมนูญว่าด้วยพรรคการเมือง และมาตรา 74 ของพระราชบัญฐัติประกอบรัฐธรรมนูญว่าด้วยการเลือกตั้ง ส.ส.ที่กำหนดว่าในการหาเสียงของผู้สมัครและพรรคการเมืองนั้นต้องไม่ขัดหรือแย้งกับแนวทางที่กำหนดเป็นนโยบายของพรรคการเมืองตามกฎหมายประกอบรัฐธรรมนูญว่าด้วยพรรคการเมืองแต่หากหาเสียงเกินกรอบถือเป็นความผิด โดยพรรคการเมืองสามารถชี้แจงต่อ กกต. ได้ประธาน กกต. กล่าวอีกว่า ขณะนี้มีเรื่องร้องเรียนการทุจริตเลือกตั้งเข้ามาแล้ว 32 เรื่อง เช่น เรื่องร้องเรียนการหาเสียงหลอกลวงใส่ร้าย 15 เรื่อง และเรื่องร้องเรียนซื้อเสียง 8 เรื่อง ทั้งนี้หากมีเรื่องร้องเรียนเข้ามาจะพิจารณาไม่ได้ทันที เพราะต้องเข้าสู่กระบวนการตามระเบียบสืบสวนไต่สวน โดยดูว่าคำร้องเป็นคำร้องตามระเบียบหรือไม่ หากเป็นตามระเบียบจะพิจารณาเนื้อหาคำร้องว่าเพียงพอหรือไม่ เมื่อรับคำร้องแล้วจะเข้าสู่กระบวนการสืบสวนไต่สวนและส่งให้จังหวัด ก่อนส่งกลับมาขอความเห็นจากส่วนกลางอีกครั้ง ซึ่งต้องใช้เวลาเพราะกระบวนการวินิจฉัยคำร้องเป็นเรื่องกระทบสิทธิของทุกฝ่ายจึงต้องให้ความยุติธรรม ซึ่งการพิจารณาคำร้องส่วนใหญ่จะไม่ทันวันเลือกตั้ง เนื่องจากกระบวนการสืบสวนไต่สวนจะต้องมีการสอบถามพยาน ซึ่งคนที่สนใจสามารถอ่านคำวินิจฉัยของ กกต.เพื่อให้ทราบกระบวนการพิจารณาคดี